ג'יין ראסל

ארנסטין ג'יין ג'רלדין ראסל (באנגלית: Ernestine Jane Geraldine Russell; ‏21 ביוני 1921 - 28 בפברואר 2011) הייתה שחקנית קולנוע וזמרת אמריקאית ומסמלי המין ההוליוודיים הבולטים של שנות ה-40 וה-50. ראסל נולדה בעיר במידג'י שבמינסוטה לג'רלדין ג'ייקובי ולרוי ויליאם ראסל. היו לה ארבעה אחים. אביה שירת כקצין בצבא ארצות הברית, ואמה הייתה שחקנית שהופיעה עם צוות בידור נודד. אחרי שאביה השתחרר מן השרות הצבאי עברה המשפחה לקנדה, ובהמשך לקליפורניה. ראסל התעניינה מגיל צעיר בדרמה ובמוזיקה, אך לאחר שסיימה את לימודייה שאפה להיות מעצבת. בעקבות מות אביה נאלצה לעבוד כדי לעזור למשפחתה. היא עסקה גם בדוגמנות וחסכה מספיק כסף ללימודי משחק, בעידודה של אמה. ראסל חתמה על חוזה משחק מקצועי לשבע שנים עם הווארד יוז בתחילת שנות ה-40, לאחר שהשניים נפגשו במרפאת שיניים בעת טיפול שעבר יוז. ראסל התפרסמה בזכות הופעה פרובוקטיבית לאותה תקופה במערבון "האקדוחנים" (The Outlaw), שסיבך את יוז עם הצנזורה השמרנית של הוליווד והפך את ראסל, בתפקיד הבכורה שלה, לסמל מין בינלאומי ולשם החם בתעשיית הסרטים. היא שיחקה לאחר מכן במערבון הקומי "גיבורי הצ'יזבט" (The Paleface, בתרגום מילולי "חיוור הפנים") ובהמשכו "בנו של גיבור הצ'יזבט" (Son of Paleface) עם בוב הופ, ובעוד שתי הפקות חושניות לצידו של רוברט מיצ'ם, "בחורה כלבבו" ו"מאקו". ב-1951 שיחקה ראסל לצידו של פרנק סינטרה בקומדיה "זה רק כסף". ראסל הפכה למותג ב-1953 לאחר הופעתה בתור נערת השעשועים דורות'י שאו בסרטו המוזיקלי של הווארד הוקס, "גברים מעדיפים בלונדיניות", לצידה של מרילין מונרו. היא הייתה שותפה לפרויקט שערורייתי של הווארד יוז, "הקו הצרפתי" בבימויו של לויד בייקון. ארגונים קתוליים בארצות הברית קראו להחרים את הסרט. ראסל הקימה ביחד עם בעלה הראשון בוב ווטרפילד את חברת ההפקה "ראס-פילד" שבחסותה יצאו שני סרטים בכיכובה של ראסל, חמודות וערמוניות (Gentlemen marry Brunettes, בתרגום מילולי "גברים נישאים לברונטיות") ו"כותונת הלילה הוורודה". ב-1964, אחרי הפסקה של שבע שנים, הופיעה ראסל בתפקיד עצמה בסרט "נתיבי הגורל". היא פרשה ממשחק בגיל 49 והופיעה בפעם האחרונה ב-1970 בסרט "אפל יותר מענבר". ראסל התחילה לעסוק במוזיקה בסוף שנות ה-40 ושחררה לרדיו שני סינגלים ואלבום ביחד עם המוזיקאי קיי קייסר, בנוסף שרה סינגל נוסף עם פרנק סינטרה. ראסל הקימה רביעיית גוספל עם קוני היינס, בריל דייוויס, ודלה ראסל שפרשה בהמשך. אחרי עזיבתה הוציא ההרכב את האלבום "The Magic of Believing", שנמכר בשני מיליון עותקים. רונדה פלמינג הצטרפה להרכב מאוחר יותר. ב-1959 הוציאה ראסל את אלבום הסולו "ג'יין ראסל". הוא יצא שנית ב-2009 בשם "Fine and Dandy". ראסל הייתה נשואה שלוש פעמים: לקוורטרבק של קבוצת "סנט לואיס ראמס" וחבר "היכל התהילה של הפוטבול המקצועני" בוב ווטרפילד (במשך 25 שנה עד לגירושין), לשחקן רוג'ר ברט (במשך שלושה חודשים עד למותו) ולג'ון קלווין פיפלס (במשך 25 שנה עד למותו). ראסל, שלא יכלה ללדת בגלל הפלה שעברה בגיל 18, אימצה בת ושני בנים ביחד עם ווטרפילד. ראסל נפטרה ממחלה ב-28 בפברואר 2011, בגיל 89, בביתה שבסנטה מריה. היא הותירה את שלושת ילדיה, שישה נכדים ועשרה נינים. האקדוחנים (1943) אלמנה צעירה (1946) גיבורי הצ'יזבט (The Paleface)‏ (1948) בחורה כלבבו (1951) זה רק כסף (1951) סיפור לאס וגאס (1952) מאקו (1952) בנו של גיבור הצ'יזבט (Son of Paleface)‏ (1952) מונטה בל (1952) גברים מעדיפים בלונדיניות (1953) מתחת למים! (1955) האיש הגבוה (1955) חמודות וערמוניות (Gentlemen marry Brunettes) ‏(1955) דם חם (1956) כותונת הלילה הוורודה (1957) נתיבי הגורל (1964) ג'וני רנו (1966) וייקו (1966) הלוזרים המולדים (1967) אפל יותר מענבר (1970) מדיה וקבצים בנושא ג'יין ראסל בוויקישיתוף ג'יין ראסל, ברשת החברתית Goodreads ג'יין ראסל, במסד הנתונים הקולנועיים IMDb (באנגלית) ג'יין ראסל, באתר AllMovie (באנגלית) ג'יין ראסל, באתר Rotten Tomatoes (באנגלית) ג'יין ראסל, במסד הנתונים הקולנועיים KinoPoisk (ברוסית) ג'יין ראסל, באתר אפל מיוזיק (באנגלית) ג'יין ראסל, באתר ספוטיפיי ג'יין ראסל, באתר סאונדקלאוד (באנגלית) ג'יין ראסל, באתר Last.fm (באנגלית) ג'יין ראסל, באתר AllMusic (באנגלית) ג'יין ראסל, באתר MusicBrainz (באנגלית) ג'יין ראסל, באתר דיזר ג'יין ראסל, באתר Yandex.Music (ברוסית) ג'יין ראסל, באתר Discogs (באנגלית) ג'יין ראסל, באתר Songkick (באנגלית) ג'יין ראסל, באתר Genius ג'יין ראסל, באתר SecondHandSongs ג'יין ראסל, באתר בילבורד (באנגלית) ג'יין ראסל, באתר טיידל (באנגלית) ג'יין ראסל, באתר אמזון מיוזיק מאיר שניצר, מלחמת המינים: פרידה מג'יין ראסל, באתר nrg‏, 1 במרץ 2011 כוכבת הקולנוע ג'יין ראסל הלכה לעולמה, באתר ynet, 1 במרץ 2011 ג'יין ראסל, באתר "Find a Grave" (באנגלית) ג'יין ראסל, באתר אנציקלופדיה בריטניקה (באנגלית)